CELEX: 32015D0744
Language: mt
Date: 2015-05-08 00:00:00
Title: Deċiżjoni ta' Implimentazzjoni tal-Kummissjoni (UE) 2015/744 tat-8 ta' Mejju 2015 li tawtorizza l-miżura provviżorja meħuda min-Netherlands skont l-Artikolu 52 tar-Regolament (KE) Nru 1272/2008 tal-Parlament Ewropew u tal-Kunsill fir-rigward ta' rekwiżiti ta' ittikkettar u imballaġġar addizzjonali għal sigaretti elettroniċi li fihom in-nikotina u kontenituri ta' rikarika (Test b'rilevanza għaż-ŻEE)

9.5.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 118/8
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/744
   tat-8 ta' Mejju 2015
   li tawtorizza l-miżura provviżorja meħuda min-Netherlands skont l-Artikolu 52 tar-Regolament (KE) Nru 1272/2008 tal-Parlament Ewropew u tal-Kunsill fir-rigward ta' rekwiżiti ta' ittikkettar u imballaġġar addizzjonali għal sigaretti elettroniċi li fihom in-nikotina u kontenituri ta' rikarika
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1272/2008 tal-Parlament Ewropew u tal-Kunsill tas-16 ta' Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (1), u b'mod partikolari l-Artikolu 52 tiegħu,
   Billi:
   
               (1)
            
            
               Fl-10 ta' Marzu 2015, in-Netherlands infurmaw lill-Kummissjoni skont l-Artikolu 52(1) tar-Regolament (KE) Nru 1272/2008 li għandu raġuni ġustifikabbli biex jemmen li s-sigaretti elettroniċi u l-kontenituri ta' rikarika li fihom in-nikotina, għalkemm jissodisfaw il-kriterji ta' dan ir-Regolament, jikkostitwixxu riskju serju għas-saħħa tal-bniedem minħabba raġunijiet ta' ttikkettar u imballaġġar. Fl-24 ta' Novembru 2014, in-Netherlands adotta miżura provviżorja dwar ir-regolamenti temporanji dwar is-sigaretti elettroniċi. Din il-miżura ġiet ippubblikata f'Il-Ġurnal Uffiċjali tar-Renju tan-Netherlands fit-28 ta' Novembru 2014 (“id-Digriet”) (2). Fit-12 ta' Marzu 2015, in-Netherlands informa lill-Istati Membri l-oħra u lill-Aġenzija Ewropea għas-Sustanzi Kimiċi dwar id-Digriet.
            
         
               (2)
            
            
               L-Artikolu 4(1) ta' dan id-Digriet jistipula li sigaretti elettroniċi li fihom in-nikotina u l-kontenituri ta' rikarika tagħhom għandhom ikunu magħmula b'tali mod biex ma jinfetħux mit-tfal, u l-Artikolu 4(2) jistipula li l-kontenituri ta' rikarika jrid ikollhom qfil li ma jinfetaħx faċilment mit-tfal, anki jekk dan mhux meħtieġ mir-Regolament (KE) Nru 1272/2008. F'dan il-kuntest, għandu jiġi nnotat li, għall-finijiet tar-Regolament (KE) Nru 1272/2008, is-sigaretti elettroniċi jistgħu jitqiesu bħala taħlita f'kontenitur. Meta s-sigaretti elettroniċi u l-kontenituri ta' rikarika, irrispettivament mil-limitu ta' konċentrazzjoni ta' nikotina fit-taħlita, jiġu soġġetti għar-rekwiżit ta' qfieli diffiċli biex jinfetħu mit-tfal, id-Digriet jimponi rekwiżiti addizzjonali li jmorru lil hinn mid-dispożizzjonijiet tar-Regolament (KE) Nru 1272/2008. L-Artikolu 7(2) tad-Digriet jirrikjedi li, għalkemm skont ir-Regolament (KE) Nru 1272/2008 ir-rakkomandazzjoni biex prodott ma jitħalliex f'idejn it-tfal mhix obbligatorja, unità ta' imballaġġar u kwalunkwe imballaġġar estern irid ikollhom fuqhom dik ir-rakkomandazzjoni. Għalhekk, id-Digriet imur lil hinn mill-obbligi ta' ittikkettar skont ir-Regolament (KE) Nru 1272/2008. Għal dawn ir-raġunijiet, ir-rekwiżiti addizzjonali stipulati mill-Artikoli 4(1) u (2) u l-Artikolu 7(2) tad-Digriet għandhom il-potenzjal li jimpedixxu li prodotti li jikkonformaw mar-regoli applikabbli skont ir-Regolament (KE) Nru 1272/2008, jitqiegħu fis-suq tan-Netherlands.
            
         
               (3)
            
            
               In-Netherlands ippreżenta raġunijiet ġustifikabbli biex iqis li s-sigaretti elettroniċi u l-kontenituri ta' rikarika li fihom in-nikotina, jirrappreżentaw riskju serju għas-saħħa tal-bniedem. Għalkemm fl-ewwel nofs tal-2013 ġew irrappurtati żewġ (2) każijiet biss ta' avvelenament, in-numru tela' għal total ta' 33 każ irrappurtati fit-tieni nofs tas-sena 2013 u laħaq l-43 każ fis-sena 2014. F'27 każ li seħħew fis-sena 2013, u li jinkludu l-każijiet ta' tmint (8) itfal ta' bejn 0 u 4 snin, it-taħlitiet inbelgħu oralment. Il-miżuri ta' ittikkettar u imballaġġar fid-Digriet huma ta' natura li tista' tipprevjeni l-aċċess ta' dawk it-taħlitiet għat-tfal, u konsegwentement huma xierqa sabiex jitnaqqas ir-riskju għas-saħħa tat-tfal.
            
         
               (4)
            
            
               Id-dispożizzjonijiet tad-Digriet jirriflettu d-dispożizzjonijiet tal-Artikolu 20 tad-Direttiva 2014/40/UE tal-Parlament Ewropew u tal-Kunsill (3). L-Istati Membri għandhom idaħħlu fis-seħħ liġijiet, regolamenti u dispożizzjonijiet amministrattivi meħtieġa biex jikkonformaw ma' dik id-Direttiva sal-20 ta' Mejju 2016.
            
         
               (5)
            
            
               Id-Digriet huwa miżura temporanja li tista' tibqa' applikabbli sakemm il-miżuri adottati min-Netherlands li jittrasponu d-Direttiva 2014/40/UE fil-liġi nazzjonali Netherlandiża jsiru applikabbli. Il-miżuri għandhom għalhekk jiġu awtorizzati sad-19 ta' Mejju 2016.
            
         
               (6)
            
            
               Sabiex il-Kummissjoni tkun tista' tikkonforma mal-perjodu ta' 60 jum biex tieħu d-deċiżjoni tagħha, kif stabbilit fl-Artikolu 52(2) tar-Regolament (KE) Nru 1272/2008, din id-Deċiżjoni għandha tidħol fis-seħħ fil-jum tal-pubblikazzjoni tagħha.
            
         
               (7)
            
            
               Il-miżuri stipulati f'din id-Deċiżjoni huma konformi mal-opinjoni tal-Kumitat stabbilit skont l-Artikolu 133 tar-Regolament (KE) Nru 1907/2006 tal-Parlament Ewropew u tal-Kunsill (4),
            
         ADOTTAT DIN ID-DEĊIŻJONI:
   Artikolu 1
   Il-miżura provviżorja prevista fl-Artikoli 4(1) u (2) u l-Artikolu 7(2) tad-Digriet tal-24 ta' Novembru 2014, rigward ir-regolamenti temporanji dwar is-sigaretti elettroniċi, innotifikata lill-Kummissjoni min-Netherlands fl-10 ta' Marzu 2015, hija awtorizzata sad-19 ta' Mejju 2016.
   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-8 ta' Mejju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 353, 31.12.2008, p. 1.
   
      (2)  Besluit van 24 november 2014, houdende tijdelijke regels met betrekking tot de elektronische sigaret (Tijdelijk warenwetbesluit elektronische sigaret), Staatsblad van het Koninkrijk der Nederlanden, 28 ta' Novembru 2014, no 456, p. 1.
   
      (3)  Id-Direttiva 2014/40/UE tal-Parlament Ewropew u tal-Kunsill tat-3 ta' April 2014 dwar l-approssimazzjoni tal-liġijiet, ir-regolamenti u d-dispożizzjonijiet amministrattivi tal-Istati Membri rigward il-manifattura, il-preżentazzjoni u l-bejgħ tat-tabakk u prodotti relatati u li tħassar id-Direttiva 2001/37/KE (ĠU L 127, 29.4.2014, p. 1).
   
      (4)  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).